
Metasztázis-asszociált ezrin és S100A4 fehérjék kölcsönhatásának jellemzése

Az ezrin az ERM (ezrin, radixin, moezin) családhoz tartozó adapter fehérje, kapcsolatot teremt az F-aktin és a sejtmembrán között, ezáltal részt vesz az epitél sejtek kortikális aktin sejtvázának szervezésében. Az ezrin N-és C-terminálisa közötti intramolekuláris kölcsönhatás inaktív konformációt alakít ki, lefedve a fehérje kötőhelyeket. Aktív formában az ezrin N-terminális doménje membrán fehérjékhez köthet, míg C-terminális doménjén található az F-aktin kötőhely. Az ezrin számos tumoros sejt esetén túltermelődik, valamint feltehetőleg részt vesz a metasztázisok képződésében.
Az S100A4 a Ca2+-kötő EF-kéz motívummal rendelkező S100 család tagja, szintén összefüggésbe hozható a másodlagos tumorok keletkezésével. Az S100A4, az ezrinhez hasonló módon, részt vesz a sejtváz szervezésében, szabályozza a sejtmotilitást a nem-izom miozin IIA-val való kölcsönhatása révén.
Az ezrin és S100A4 fehérjék közti kötődés kimutatását ELISA és pull-down technikával végeztük. A kölcsönhatás disszociációs állandójának meghatározásához triptofán fluoreszcencia mérést alkalmaztunk. A kötődést tumoros sejtvonalon is bizonyítottuk, A431 epiteliális karcinóma sejteken végzett kolokalizációs kísérlettel. Az A431 sejteket mCherry fluoreszcens fehérjével fuzionált vadtípusú vagy mutáns S100A4-et kódoló plazmiddal transzfektáltuk, az endogén módon expresszált ezrint immunfestéssel jelöltük. Az ezrin és S100A4 fehérjék a metasztázis kialakulásához köthetőek, az interakciójuk jellemzésével új kezelési lehetőségekre nyílhat lehetőség a jövőben.



